Alles wat mooi is: 2012
Geskryf deur Marié du Toit om 11:10 PM No comments: Links to this post
Geskryf deur Marié du Toit om 1:41 PM No comments: Links to this post
Geskryf deur Marié du Toit om 2:35 AM No comments: Links to this post
'n Kwiltklas is altyd lekker. Mens leer iets nuuts of werk met nuwe materiale of tegnieke. Dit is altyd rede vir groot opwinding. Die groot lekkerte van kwiltklasse is die mense wat saam met mens in die klas is. Mens maak maklik nuwe vriende en deel baie pret. Ook verwonder ek my aan my klasmaats se kreatiwiteit en mens put dikwels ewe veel genot uit die "teacher" se klas voorbeelde as dit wat jou klasmaats optower.
Gemaak in 'n klas met Priscilla Bianci met Guetemala weefstowwe
Aanlyn klasse is weer anders. Ek het graag klasse deur Quilt University gedoen. Daar is 'n klas forum en leer mens mense vanoor die wereld dmv die forum ken. Die klas inhoud word op papier lesings weer gegee en behels dikwels take en "huiswerk" dit hang natuurlik van jouself af of jy dit doen en dan kan mens in die Galery sien wat almal wat aktief deel neem, doen.
Bargello kwilt gemaak in 'n Quilt University klas
Ek het heelwat klasse waarvan ek net die lesings uit gedruk het, maar die inligting is net so waardevol soos 'n boek en ek kan dit altyd weer bestudeer. Ek het ongelukkig al die kursusse wat my interesseer op die web tuiste gedoen en daar kom net so een of 2 nuwes 'n jaar by.
Nou het ek n nuwe "Kollege" ontdek. Dit is die webtuiste Craftsy. (Die naam het my eers afgesit want ek neem my kwiltwerk ernstig op- dit is defnitief nie 'n tydverdryf of verkleinwoordjie nie). Eers het die breiwerk my interesseer en ek is nou besig met my tweede paar sokkies.
Die groot lekkerte van die klaskamer is dat die klas altyd daar is. Waar Quilt University se klasse oor 4-6 weke strek en dan klaar is, het jy altyd toegang tot die Craftsy klaskamer waarvoor jy ingeskryf het. Party keer begin mens iets met entoesiasme maar dan gebeur die lewe en het jy nie tyd om met die klasse voort te gaan nie. Dan kan jy later wanneer jy weer tyd het, weer na die klas gaan sonder dat jy verdere betalings moet maak. Die klasse is ook goedkoop en wissel van $7- $29. Hier is die klasse in die vorm van video's. Dit forseer jou om te sit en die inligting in te neem. (En nie net die notas uit te druk nie) Dit is ook baie lekker om goed wat mens nie altyd uit die beskrywing verstaan nie, te kan sien.
Gaan loer bietjie daar rond en skryf in op hul nuusbriewe om inligting oor klasse te ontvang.
Geskryf deur Marié du Toit om 9:11 AM No comments: Links to this post
Labels: Craftsy, Priscilla Bianci, Quilt University, Ruth Blanchet
'n Lekker Stikdag
Vandag het ons Swartland kwilters 'n stikdag op Riebeek Kasteel gehad. Almal wat wou, het hul roos lappe gesny in die verskillende breedtes. Die wat die kwilt al gemaak het of nie hul swaar masjiene wou saambring nie, het hulle met handwerk of breiwerk besig gehou en saam die geselligheid belewe.
Rita- regs, se roos kwilt
Die roos kwilt is 'n baie lekker projek. Daar is niks skerp puntjies wat mooi hoef te pas nie. Mens knip groot blokke van mooi groot roos materiaal. Van kleiner drukstowe word smaller stroke gesny om Four- en Ninepatches te maak. Wag laat ek nou mooi Afrikaanse name bedink? Wat van Skaakmat (vir Checkerboard of four patch of Two Patch soos dit ook bekend is?)
en Nege blokkies?
Ag ek is nie goed met dit nie- wil julle nie help en voorstelle maak nie? (By die Boland gilde - nuut gestig 3 maande gelede het hulle die mooi naam "Oe en Aaaa" vir "Show en Tell" gekies, daar was ook voorstelle van "Haal uit en wys" en nog 'n paar goeies wat ek nie nou kan onthou nie)
Ons het ook twee ander blokkies gemaak waarvan een deur Elmarie sommer die klaviertjie gedoop is.
Die ander blokkie lyk so
Ons het dit alles met strook laswerk gedoen. Die seminole werk van ons eerste vergadering die jaar het baie gehelp dat almal die konsep van strookstelle, waarvan skywe af geknip word, goed verstaan het.
Ek het vandag weer besef hoe 'n belangrike rol stysel kan speel. Party mense het papperige materiaal wat met stysel baie makliker hanteerbaar sou wees, gehad of moes kleiner naattoelatings stik wat dan op gewip het en met stysel mooi sou plat lê.
Die stikdag is in die ACVV saal gehou en ons het die lekkerste sop gehad. Die pampoensop was soos poeding. Rita se lekker vars brood was ook 'n heerlikheid en daar om die brood tafel het ons eers botter se lof besing en idees uit geruil om botter met olyfolie smeerbaar te maak.
Almal is met 'n klompie voltooide blokke huis toe om daar oor die volgende weke die kwilt te gaan klaar maak. Kwilters is darem net ander kwilters se beste vriende. Ons deel nie net ons liefde vir lap en ontwerp nie maar ook mekaar se lief en leed. (Rita se hond het kleintjies gekry in haar awesigheid en aan die einde van die dag was daar 8- wie soek 'n Boerboel gekruis met 'n Great Dane-Bokser Pa ('n baie slim hond) se kleintjies?
Alles wat mooi is liewe kwilt vriendinne,Marié
Geskryf deur Marié du Toit om 11:18 AM 2 comments: Links to this post
Labels: Fourpatch, ninepatch, skywe, Strooklaswerk
Geskryf deur Marié du Toit om 10:38 PM 2 comments: Links to this post
Geskryf deur Marié du Toit om 5:49 AM No comments: Links to this post
Geskryf deur Marié du Toit om 11:16 AM 1 comment: Links to this post
Die groot lekkerte van laslapwerk is dat mens binne die veilige grense van bestaande patrone jou eie idees vrye teuels kan gee. Trek blokkiespapier nader en begin om dit in twee kleure in te kleur. Los areas oop , maak paadjies voeg nog kleure by met oop areas tussen gekleurde areas en gaan so voort tot 'n ontwerp begin vorm.
Hou twee spieëls op 'n hoek en die hele ontwerp vorm.
Gee die blok 'n kwart draai en 'n ander ontwerp vorm. (Myne is nie heeltemal 'n spieelbeeld nie- ek dink nie ek het die blokke reg ge"flip" in die program nie) Hopelik kry julle die idee.
Dit is altyd goed om 'n idee op papier te beplan voordat mens dit uitvoer- dan het jy 'n padkaart en weet jy waarheen jy oppad is.
Baie mense hou daarvan om patrone uit 'n boek of tydskrif te maak of aan te koop. Op die manier is jy verseker dat daardie mooi kwilt wat jy sien, die een is wat jy sal skep. Met die materiaal reekse wat deesdae te kry is kies party ontwerpers sekere reekse vir hul patrone. In Suid- Afrika is hierdie reekse nie altyd beskikbaar nie en is dit dan jou eerste kreatiewe uitdaging. Soek materiale wat min of meer soos die prentjie van die kwilt lyk of kies jou eie materiale. Van hier is dit dan net nog 'n treetjie om jou eie kwilt te ontwerp.
As 'n patroon of boek jou die nodige tegnieke leer om te volg met stap vir stap aanwysings is dit 'n goeie wegspringplek. As jy net instruksies kry van hoeveel van die verskillende parte van die onderskeie materiale benodig word, het jy dalk nog hulp nodig met tegnieke wat goeie resultate sal lewer.
In hierdie blog hoop ek om tegnieke wat ek gebruik met julle te deel.
Geskryf deur Marié du Toit om 8:23 AM 1 comment: Links to this post
Toe ek 30 jaar gelede begin Laslapwerk doen het, het 'n basiese kursus bestaan uit die maak van 6-12 blokke wat dan in 'n sampler saam gestel is. Dit is vir my opmerklik hoe baie basiese kursusse nog hierdie holrug geryde resep volg. Dit beteken nie dat mens nie baie kan leer nie- maar beginners wil dikwels nie iets leer nie- maar iets maak.
So wat sal jy iemand leer wat iets wil maak? Daar is so baie wat mens kan doen, dat mens amper nie weet waar jy moet begin nie. Ek dink mens moet klein begin soos 'n tafel loper, 'n kussing oortreksel of 'n babakombers. As daar geen behoefte vir hierdie items is nie- wat van 'n "loper" wat oor die voetenent van die bed gegooi word vir 'n enkelbed so 150cm X 80 cm en 200cm X 80cm vir 'n dubbelbed. (Dit is amper al te groot)
'n Groot kwilt raak swaar en moeilik om te hanteer veral as mens by die kwilt stadium kom. 'n Te ambisieuse eerste projek lei dikwels tot die ontmoediging van 'n moontlike nuwe kwilter. So my raad aan 'n beginner is: Kies 'n projek wat jy regtig graag wil doen en pak eers iets kleiner aan voor jy jou groot droom projek aan pak. Begin dan met 'n maklike patroon waar vierkante of reghoeke gebruik word. Daar is genoeg dingetjies te leer met so 'n projek- sonder dat mens dit kompliseer met skerp hoekies wat by mekaar moet kom.
Hierdie kwilt is van 'n verskeidenheid materiale gemaak
Ek het materiale waarvan ek klere gemaak het, wat ek as "Fabriek scraps" gekry het en my klein "stash" op daardie stadium, gebruik.
Dit is 'n regte outydse patroon en ek wonder hoe dit in vandag se moderne materiale sal lyk? Wat van 'n Kaffe Fasset materiaal wat met 'n Amy Butler materiaal gekombineer is? Hoe sal dit lyk as elke tweede blok net 'n effe kleur is? Of as mens 'n materiaal gebruik met groot rose op of 'n prentjie lap. Dit is wat my altyd so lus maak om aan die werk te spring- daar is so baie moontlikhede en ek het 'n kas vol POTENSIAAL (Dit is my lap versameling).
Kwiltwerk verg vaardigheid en oefening. Vandag het ons die opsie om die werk deur langarm kwilters te laat doen. As jy jou kwiltwerk self wil doen, kies dan die laslap patroon so dat mens die kwilt patroon met 'n walking voet kan stik.(Dit wil sê reguit lyne wat in 'n rigting loop) Dit is 'n spesiale masjienvoet wat anders as die drukvoet van die masjien nie die materiaal teen die masjien vasdruk nie maar saam met die voertandjies die materiaal na agter beweeg. Dit verhoed dat die drie lae van die kwilt (die bokant, die watteersel (batting) en die agterkant) as 'n eenheid beweeg en nie oor mekaar gly om plooie te vorm nie.
Die vierkantjies in die kwilt is 5 cm groot (finale mate- dit beteken nadat dit vas gestik is- die mate van die vierkant wat jy kan sien). Ek het egter nooit met vierkante gewerk nie!
As jy geskikte lap het- 'n taamlike verskeidenheid, kan jy hierdie eenvoudige kwilt of 'n variasie daarvan maak met die aanwysings wat ek in volgende blogs sal gee.
Geskryf deur Marié du Toit om 4:22 AM 1 comment: Links to this post
Ek het lank gewonder of ek 'n tweede blog moet begin. Ek wil so graag in Afrikaans skryf en glo daar is ook kwilters of mense wat graag wil begin kwilt en in Afrikaans daaroor wil lees. Ek weet daar is nie so baie vroue wat tuis is op die rekenaar nie- veral diegene van my geslag. So ek hoop dat ek lesers sal vind en nie hier 'n gesprek met myself sal voer nie. Lewer asseblief kommentaar sodat ek weet of ek lesers het.